ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3180/98

υποβολή: Ian White (PSE) προς την Επιτροπή

(27 Οκτωβρίου 1998)

Θέμα: Χρηματοδοτικές εισφορές στην Ευρωπαïκή Ένωση

Τί ποσόν (σε Ecu) συνεισέφερε κάθε κράτος μέλος στην Ευρωπαϊκή Ένωση, στη διάρκεια του έτους που έληξε την 31 Οκτωβρίου 1997 και τί ποσόν (σε Ecu) εισέπραξε κάθε κράτος μέλος από την Ευρωπαϊκή Ένωση;

Στην απάντηση θα πρέπει να προσδιορίζεται σαφώς ο τρόπος υπολογισμού του κόστους όσον αφορά κοινές δραστηριότητες τα οφέλη των οποίων απολαμβάνουν όλα τα κράτη μέλη, όπως, για παράδειγμα, το κόστος της λειτουργίας του Ευρωπαϊκού Κοινοβουλίου.

Απάντηση του κ. Liikanen εξ ονόματος της Επιτροπής

(24 Νοεμβρίου 1998)

Η έκθεση της Επιτροπής για το κοινοτικό σύστημα ιδίων πόρων(1) περιέχει στοιχεία για τις δαπάνες της Κοινότητας σε κάθε κράτος μέλος και για τους ιδίους πόρους που συνεισέφερε κάθε κράτος μέλος στον κοινοτικό προϋπολογισμό. Τα διαθέσιμα στοιχεία έχουν ως βάση το ημερολογιακό έτος και οι τελευταίοι διαθέσιμοι αριθμοί αναφέρονται στο 1997.

Οι διάφορες μεθοδολογίες που μπορούν να χρησιμοποιηθούν για τον υπολογισμό των χρηματοδοτικών εισφορών εξετάζονται στο παράρτημα 3 της έκθεσης. Καμία δεν είναι ιδανική και η Επιτροπή έχει επανειλημμένα επισημάνει ότι πρέπει να αποφεύγεται η υπεραπλουστευμένη ερμηνεία των αριθμών των χρηματοδοτικών εισφορών ως μέτρου των πλεονεκτημάτων και των μειονεκτημάτων που συνεπάγεται η ιδιότητα μέλους της Κοινότητας.

Η μέθοδος που χρησιμοποιείται για τον καταμερισμό των εισφορών στα επί μέρους κράτη μέλη κατά τον υπολογισμό της έκπτωσης υπέρ του Ηνωμένου Βασιλείου, παρουσιάζεται στο έγγραφο σχετικά με τη μέθοδο υπολογισμού(2).

(1) COM(98)560 τελικό, διαθέσιμο στo web.site http://europa.eu.int/comm/dg19/index_en.htm, επιλέξτε "quoi de neuf?".

(2) COM(85)36 τελικό.
ΓΡΑΠΤΗ ΕΡΩΤΗΣΗ E-3045/98

υποβολή: José Apolinário (PSE) προς την Επιτροπή

(8 Οκτωβρίου 1998)

Θέμα: Οδηγία-πλαίσιο σχετικά με το θόρυβο

Αναφορικά με την εκπόνηση οδηγίας-πλαισίου σχετικά με το θόρυβο ερωτώ την Επιτροπή σχετικά με τους γενικούς προσανατολισμούς που θα ακολουθήσει ενδεχομένως η πρωτοβουλία αυτή - τόσο αναγκαία όσο και επείγουσα - καθώς και σχετικά με το προβλεπόμενο χρονοδιάγραμμα για τη συγκεκριμενοποίησή της.

Απάντηση της κας Bjerregaard εξ ονόματος της Επιτροπής

(17 Δεκεμβρίου 1998)

Η Επιτροπή ανακοίνωσε στη διάσκεψη για τη μελλοντική πολιτική της Κοινότητας σε θέματα ηχητικών οχλήσεων που πραγματοποιήθηκε στην Κοπεγχάγη στις 7 Σεπτεμβρίου 1998 ότι θα εκπονούσε σχέδιο οδηγίας για τους περιβαλλοντικούς θορύβους το ταχύτερο δυνατό. Η Επιτροπή συνεργάζεται ήδη με ομάδες εμπειρογνωμόνων σε θέματα περιβαλλοντικού θορύβου με στόχο την εκπόνηση εγγράφων θέσεων που θα μπορούσαν να αποτελέσουν τη βάση για το τεχνικό περιεχόμενο της εν λόγω οδηγίας πλαισίου. Αποτελέσματα αναμένονται το 1999.
ΓΡΑΠΤΗ ΕΡΩΤΗΣΗ E-3076/98

υποβολή: Gianni Tamino (V) προς την Επιτροπή

(9 Οκτωβρίου 1998)

Θέμα: Τήρηση των κριτηρίων ασφαλείας στην καλλιέργεια αραβοσίτου και σόγιας γενετικώς τροποποιημένων στο Maccarese (Ρώμη)

Η οδηγία 90/220(1) καθορίζει ορισμένα κριτήρια όσον αφορά περιορισμό των κινδύνων για το περιβάλλον και την υγεία από την καλλιέργεια γενετικώς τροποποιημένων οργανισμών. Σύμφωνα με πληροφορίες στη διάθεση του υποφαινομένου, η Γεωργική Εκμετάλλευση Sogea A.E. που ανήκει στην Monsanto A.E. και έχει άδεια καλλιέργειας γενετικώς τροποποιημένου αραβόσιτου και σόγιας, δεν φαίνεται να έχει λάβει μέτρα ώστε να αποδειχθεί πειραματικώς ο αβλαβής χαρακτήρας της καλλιέργειας και βρίσκεται επίσης σε απόσταση σαφώς κατώτερη των 200 μέτρων που προβλέπει η οδηγία 90/220 από αγρό μάλλον παραδοσιακής καλλιέργειας.

Υπενθυμίζοντας τον κίνδυνο να περάσουν τα χαρακτηριστικά των γενετικώς τροποποιημένων φυτών σε συναφή από γενετική άποψη φυτά ή σε ανάλογες παραδοσιακές καλλιέργειες, μπορεί η Επιτροπή να εξακριβώσει εάν στην καλλιέργεια γενετικώς τροποποιημένου αραβόσιτου και σόγιας στο Maccarese τηρούνται τα κριτήρια ασφαλείας που καθορίζει η οδηγία 90/220;

Απάντηση της κας Bjerregaard εξ ονόματος της Επιτροπής

(27 Νοεμβρίου 1998)

Οι διατάξεις σχετικά με τη σκόπιμη ελευθέρωση ΓΤΟ στο περιβάλλον για σκοπούς έρευνας και ανάπτυξης περιέχονται στα άρθρα 5 έως 9 (μέρος Β) της οδηγίας 90/220/ΕΟΚ του Συμβουλίου της 23ης Απριλίου 1990 που αφορά τη σκόπιμη ελευθέρωση γενετικώς τροποποιημένων οργανισμών (ΓΤΟ) στο περιβάλλον(2). Αρμόδιες για την εφαρμογή των διατάξεων αυτών είναι οι αρχές των κρατών μελών.

Σύμφωνα με τις πληροφορίες που διαβίβασαν οι ιταλικές αρχές, η ιταλική επιτροπή βιοτεχνολογίας εξέτασε τις κοινοποιήσεις σχετικά με τις εν λόγω σκόπιμες ελευθερώσεις και έκρινε ότι είναι σύμφωνες με τις διατάξεις της οδηγίας.

Έκρινε επίσης ότι είχαν προταθεί επαρκή μέτρα για τη διαχείριση των κινδύνων. Στην περίπτωση του διαγονιδιακού αραβοσίτου, συγκεκριμένα, είχαν προβλεφθεί ειδικά μέτρα προκειμένου να περιοριστούν οι δυνατότητες διασταυρούμενης υβριδοποίησης με άλλες καλλιέργειες αραβοσίτου.

Στα μέτρα αυτά περιλαμβάνονται η τήρηση απόστασης 200 μέτρων για την απομόνωση από τις άλλες καλλιέργειες αραβοσίτου ή το κορφολόγημα των ΓΤΟ. Περαιτέρω προστασία εξασφαλίζεται με τη φύτευση έξι σειρών παραδοσιακών αραβοσίτων που λειτουργούν ως αποδέκτες γύρης γύρω από το χώρο δοκιμής και οι οποίες θα καταστραφούν μετά τη συγκομιδή.

(1) ΕΕ L 117 της 8.5.1990, σελ. 15.

(2) ΕΕ L 117 της 8.5.1990.
ΓΡΑΠΤΗ ΕΡΩΤΗΣΗ E-2963/98

υποβολή: Gerardo Fernández-Albor (PPE) προς την Επιτροπή

(8 Οκτωβρίου 1998)

Θέμα: Καταβολή των συντάξεων στην Ισπανία σε πεσέτες

Το πρόγραμμα για την εισαγωγή του ευρώ που κατήρτισε το υφυπουργείο κοινωνικών ασφαλίσεων στην Ισπανία προβλέπει ότι από τον Ιανουάριο του 1999 οι Ισπανοί συνταξιούχοι θα ενημερώνονται σχετικά με το ποσό της σύνταξής τους εκπεφρασμένης σε ευρώ και πεσέτες και ότι όσοι το επιθυμούν η σύνταξή τους θα συνεχίσει να καταβάλλεται σε πεσέτες έως τις 6 Ιουνίου του έτους 2002.

Το μέτρο αυτό προκάλεσε γενική ικανοποίηση μεταξύ των ισπανών συνταξιούχων, οι οποίοι είχαν εκφράσει με πολλούς τρόπους τις επιφυλάξεις τους ενόψει της μετάβασης στο νέο νόμισμα και των προβλημάτων κατανόησης της όλης διαδικασίας, η οποία απαιτεί να αλλάξουν, στο τέλος της ζωής τους, τις καθιερωμένες συνήθειές τους όσον αφορά τη χρησιμοποίηση της πεσέτας ως μέσου πληρωμής.

Δεν νομίζει η Επιτροπή ότι θα έπρεπε να λάβει ανάλογα μέτρα για να καθησυχάσει τους συνταξιούχους, τονώνοντας την εμπιστοσύνη τους έναντι της μετάβασης στο ενιαίο νόμισμα και τονίζοντας ότι τούτο δεν θα έχει συνέπειες εις βάρος τους, πρωτοβουλία που θα αποδείκνυε ότι το κοινοτικό εκτελεστικό όργανο δεν ξέχασε τους συνταξιούχους στο θέμα του αντίκτυπου της μετάβασης στο ευρώ;

Απάντηση του κ. de Silguy εξ ονόματος της Επιτροπής

(17 Νοεμβρίου 1998)

Οι ανάγκες των συνταξιούχων είναι εξαιρετικά σημαντικές και η Επιτροπή ευχαριστεί το Αξιότιμο Μέλος που επέστησε την προσοχή της στο ζήτημα της διπλής αναγραφής.

Η Επιτροπή κρίνει πράγματι ότι η διπλή αναγραφή τιμών και άλλων χρηματικών αξιών θα διευκολύνει σε μεγάλο βαθμό τη μετάβαση στο ευρώ για όλους τους καταναλωτές και εξέδωσε σύσταση σχετικά με το διάλογο, την παρακολούθηση και την πληροφόρηση για τη διευκόλυνση της μετάβασης στο ευρώ(1). Στόχος της τελευταίας είναι να θεσπίσει κανόνες δεοντολογίας και να ορίσει τις περιπτώσεις όπου πρέπει να υπάρχει διπλή αναγραφή. Για παράδειγμα, σύμφωνα με τη σύσταση της Επιτροπής, η διπλή αναγραφή πρέπει να αποτελεί μέρος μιας συνολικής επικοινωνιακής στρατηγικής με στόχο τη διευκόλυνση της μετάβασης των καταναλωτών και των υπαλλήλων στο ευρώ. Επιπλέον, η διπλή αναγραφή τιμών σε "δείκτες αναφοράς" πρέπει να ξεκινήσει στην αρχή της μεταβατικής περιόδου. Η ιδέα της αναγραφής σε ευρώ της σύνταξης που καταβάλεται σε εθνικό νόμισμα αποτελεί απλή εφαρμογή των εν λόγω συστάσεων της Επιτροπής.

(1) C (1998) 961 τελικό.
ΓΡΑΠΤΗ ΕΡΩΤΗΣΗ E-2673/98

υποβολή: Gerhard Hager (NI) προς το Συμβούλιο

(1 Σεπτεμβρίου 1998)

Θέμα: Ενίσχυση στις χώρες που είναι υποψήφιες για ένταξη στον έλεγχο των εξωτερικών συνόρων

Η υιοθέτηση του κοινοτικού κεκτημένου και των κανόνων της ΕΕ που αφορούν τον έλεγχο στα εξωτερικά σύνορα υπογραμμίσθηκε πάντα ως προϋπόθεση για την ένταξη. Τον τελευταίο καιρό, η κριτική σχετικά με την αποτελεσματικότητα των ελέγχων στα σύνορα των υποψηφίων χωρών γίνεται όλο και πιο αυστηρή, ενώ συσσωρεύονται αμφιβολίες για τον σεβασμό αυτού του κριτηρίου. Για το λόγο αυτό η προεδρία του Συμβουλίου κάλεσε ειδικά την Επιτροπή, κατά τη διάρκεια της ομιλίας τής 15.7.1998 στο Ευρωπαϊκό Κοινοβούλιο στο Στρασβούργο, να αναζητήσει δυνατότητες βοήθειας των υποψηφίων χωρών για την ασφάλεια των συνόρων και υποστήριξε ότι "τα εξωτερικά σύνορα αυτών των 11 υποψηφίων χωρών καλύπτουν συνολικά 6.600 χμ και θα έπρεπε να γίνει αντιληπτό αυτό το πράγμα".

1. Τι αδυναμίες επισημαίνει η Προεδρία στον έλεγχο των εξωτερικών συνόρων και πόσο σημαντικές τις θεωρεί;

2. Πώς αντιλαμβάνεται το Συμβούλιο τις λεπτομέρειες αυτής της ενίσχυσης;

3. Τι ποσά εκτιμώνται για το ζήτημα αυτό και από ποιά θέση του προϋπολογισμού θα προέλθουν οι πιστώσεις;

4. Πώς δικαιολογείται μια τέτοια ενίσχυση με βάση τη γενική κατάσταση σύμφωνα με την οποία τον τελευταίο καιρό άλλα κράτη μέλη χρειάσθηκε να αντιμετωπίσουν μόνα την εκπλήρωση των κριτηρίων Σένγκεν, μολονότι, για παράδειγμα η Αυστρία έχει από μόνη της εξωτερικά "ως προς Σένγκεν" σύνορα 2.400 χλμ.;

Απάντηση

(18/19 Ιανουαρίου 1999)

Το Συμβούλιο γνωρίζει τις δυσκολίες που επισημαίνει ο Αξιότιμος Κύριος Βουλευτής σχετικά με την αποτελεσματικότητα των συνοριακών ελέγχων των υποψήφιων (προς προσχώρηση) χωρών. Αναντίρρητο συμφέρον της Ευρωπαϊκής Ένωσης είναι να λαμβάνει μέτρα ώστε οι υποψήφιες προς ένταξη χώρες να εφαρμόζουν τους ίδιους κανόνες όπως τα κράτη μέλη. Προς επίτευξη αυτού του στόχου, διοργανώθηκε εντός του Οκτωβρίου 1998 σεμινάριο στο οποίο εκλήθησαν να συμμετάσχουν αρκετές υποψήφιες προς προσχώρηση χώρες. Το σεμινάριο αυτό υπήρξε η πρώτη μεταξύ μιας σειράς άλλων εκδηλώσεων με στόχο να εξασφαλισθεί σε όλες τις υποψήφιες προς προσχώρηση χώρες η δυνατότητα να μεταφέρουν τις κεφαλαιώδεις διατάξεις περί συνοριακών ελέγχων στις εθνικές τους νομοθεσίες, κατά περίπτωση σταδιακά, αλλά οπωσδήποτε πριν από την προσχώρηση. Στα πλαίσια του προγράμματος ODYSSEUS, εγκρίθηκαν πολλά σχέδια συνεργασίας και ανταλλαγής πληροφοριών με τις υποψήφιες προς ένταξη χώρες σχετικά με τα εξωτερικά σύνορα.

Το Συμβούλιο αδυνατεί να απαντήσει στις ερωτήσεις 2 και 3 του Αξιότιμου Κυρίου Βουλευτή, οι οποίες εμπίπτουν μάλλον στην αρμοδιότητα την οποία διαθέτει η Επιτροπή στο πλαίσιο εφαρμογής του Προγράμματος "PHARE".
ΓΡΑΠΤΗ ΕΡΩΤΗΣΗ E-3675/98

υποβολή: Gerhard Hager (NI) προς την Επιτροπή

(7 Δεκεμβρίου 1998)

Θέμα: Προϋπολογισμός 1999

Με τον τίτλο "Προϋπολογισμός για τον φορολογούμενο" εγκρίθηκε ο προϋπολογισμός σε πρώτη ανάγνωση στο Ευρωπαϊκό Κοινοβούλιο. Καταβλήθηκαν προσπάθειες, να υπάρξουν οικονομίες ιδίως στην πλευρά των δαπανών. Για το ΕΚ αυξήθηκε όμως η θέση του προϋπολογισμού κατά 1,7 % σε σχέση με το προηγούμενο έτος. Αυτό δικαιολογήθηκε μεταξύ άλλων με την αναφορά στις πρόσθετες δαπάνες λόγω των εκλογών για το Ευρωπαϊκό Κοινοβούλιο του επόμενου έτους.

1. Ποια συγκεκριμένα μέτρα αντιλαμβανόμαστε και πόσο υψηλές είναι αυτές οι αυξήσεις συγκεκριμένα;

2. Ποιος θα έχει πρόσβαση σ' αυτές τις πρόσθετες πιστώσεις;

Απάντηση του κ. Liikanen εξ ονόματος της Επιτροπής

(5 Ιανουαρίου 1999)

Η Επιτροπή θεωρεί ότι η υπόθεση αυτή δεν είναι της αρμοδιότητάς της.
ΓΡΑΠΤΗ ΕΡΩΤΗΣΗ E-3423/98

υποβολή: Amedeo Amadeo (NI) προς την Επιτροπή

(24 Νοεμβρίου 1998)

Θέμα: Ακύρωση διαγωνισμών

Στις 23 παρελθόντος Σεπτεμβρίου ο αρμόδιος για το προσωπικό και τον προϋπολογισμό Επίτροπος Erkki Likanen, ανακοίνωση την ακύρωση του υπερδιαγωνισμού προεπιλογής που διεξήχθη στις 14 Σεπτεμβρίου στον οποίον έλαβαν μέρος 30.700 υποψήφιοι.

Το ποσό που εξανεμίστηκε στην όλη ενέργεια υπολογίζεται σε 1,2 εκατ. ECU περίπου (2,4 δισ. λιρών Ιταλίας).

Ο διαγωνισμός ακυρώθηκε για "διαρροή εξεταστικού υλικού τουλάχιστον σε μια γλώσσα".

Δεν θεωρεί η Επιτροπή ότι θα έπρεπε να εντοπισθούν οι υπεύθυνοι προκειμένου να επωμισθούν αυτοί το κόστος του νέου διαγωνισμού που θα χρειαστεί να διοργανωθεί παρά οι ευρωπαίοι πολίτες;

Απάντηση του κ. M. Liikanen εξ ονόματος της Επιτροπής

(9 Δεκεμβρίου 1998)

Ναι. Η Επιτροπή υπέβαλε καταγγελία, στις 28 Οκτωβρίου 1998, στην Εισαγγελία Βρυξελλών, προκειμένου να εντοπισθούν και να οδηγηθούν ενώπιον των δικαστικών αρχών άπαντες οι ενεχόμενοι στη συγκεκριμένη υπόθεση, δράστες ή επωφεληθέντες.
ΓΡΑΠΤΗ ΕΡΩΤΗΣΗ E-3460/98

υποβολή: Daniela Raschhofer (NI) προς την Επιτροπή

(24 Νοεμβρίου 1998)

Θέμα: Χορήγηση πιστώσεων της ΕΕ στο ομόσπονδο κράτος Kärnten/Αυστρία

Μπορεί να παράσχει η Επιτροπή τις ακόλουθες διευκρινίσεις σχετικά με τη χορήγηση πιστώσεων της ΕΕ στο ομόσπονδο κράτος Kärnten:

1. Σε ποιό ύψος ανήλθαν συνολικά οι πόροι των διαρθρωτικών ταμείων της ΕΕ, κατανεμημένοι ανά ταμείο ή ως προς τα διάφορα κοινοτικά προγράμματα και τις πρωτοβουλίες, και σε ποιό ύψος ανήλθαν συνολικά οι πιστώσεις της ΕΕ που έχουν διατεθεί από το 1995 για πιλοτικά σχέδια, μέτρα ή - ως άμεσες επιδοτήσεις - λ.χ. για ερευνητικά ιδρύματα, πανεπιστήμια, επιχειρήσεις και άλλους φορείς στο πλαίσιο άλλων θέσεων του προϋπολογισμού;

2. Πόσες θέσεις εργασίας δημιουργήθηκαν ή διατηρήθηκαν με τη βοήθεια των κονδυλίων αυτών;
ΓΡΑΠΤΗ ΕΡΩΤΗΣΗ E-3462/98

υποβολή: Daniela Raschhofer (NI) προς την Επιτροπή

(24 Νοεμβρίου 1998)

Θέμα: Χορήγηση πιστώσεων της ΕΕ στην Άνω Αυστρία

Μπορεί να παράσχει η Επιτροπή τις ακόλουθες διευκρινίσεις σχετικά με τη χορήγηση πιστώσεων της ΕΕ στο ομόσπονδο κράτος της Άνω Αυστρίας:

1. Σε ποιό ύψος ανήλθαν συνολικά οι πόροι των διαρθρωτικών ταμείων της ΕΕ, κατανεμημένοι ανά ταμείο ή ως προς τα διάφορα κοινοτικά προγράμματα και τις πρωτοβουλίες, και σε ποιό ύψος ανήλθαν συνολικά οι πιστώσεις της ΕΕ που έχουν διατεθεί από το 1995 για πιλοτικά σχέδια, μέτρα ή - ως άμεσες επιδοτήσεις - λ.χ. για ερευνητικά ιδρύματα, πανεπιστήμια, επιχειρήσεις και άλλους φορείς στο πλαίσιο άλλων θέσεων του προϋπολογισμού;

2. Πόσες θέσεις εργασίας δημιουργήθηκαν ή διατηρήθηκαν με τη βοήθεια των κονδυλίων αυτών;
ΓΡΑΠΤΗ ΕΡΩΤΗΣΗ E-3466/98

υποβολή: Daniela Raschhofer (NI) προς την Επιτροπή

(24 Νοεμβρίου 1998)

Θέμα: Χορήγηση πιστώσεων της ΕΕ στο Vorarlberg/Αυστρία

Μπορεί να παράσχει η Επιτροπή τις ακόλουθες διευκρινίσεις σχετικά με τη χορήγηση πιστώσεων της ΕΕ στο ομόσπονδο κράτος του Vorarlberg:

1. Σε ποιό ύψος ανήλθαν συνολικά οι πόροι των διαρθρωτικών ταμείων της ΕΕ, κατανεμημένοι ανά ταμείο ή ως προς τα διάφορα κοινοτικά προγράμματα και τις πρωτοβουλίες, και σε ποιό ύψος ανήλθαν συνολικά οι πιστώσεις της ΕΕ που έχουν διατεθεί από το 1995 για πιλοτικά σχέδια, μέτρα ή - ως άμεσες επιδοτήσεις - λ.χ. για ερευνητικά ιδρύματα, πανεπιστήμια, επιχειρήσεις και άλλους φορείς στο πλαίσιο άλλων θέσεων του προϋπολογισμού;

2. Πόσες θέσεις εργασίας δημιουργήθηκαν ή διατηρήθηκαν με τη βοήθεια των κονδυλίων αυτών;
ΓΡΑΠΤΗ ΕΡΩΤΗΣΗ P-3405/98

υποβολή: John Cushnahan (PPE) προς την Επιτροπή

(9 Νοεμβρίου 1998)

Θέμα: Ανταγωνισμός

Επί πολύ μακρύ χρονικό διάστημα οι Ιρλανδοί αγρότες πληρώνονται χαμηλές τιμές για την παραγωγή τους ενώ οι Ιρλανδοί καταναλωτές δεν έχουν διαπιστώσει αντίστοιχη μείωση τιμών στο καλάθι των ανά εβδομάδα αγορών τους.

Προτίθεται η Επιτροπή να διερευνήσει το ενδεχόμενο είτε εκείνοι που υπεισέρχονται στη μεταποίηση των προϊόντων είτε οι μεγάλες αλυσίδες σουπερμάρκετ παντοπωλείων να εκμεταλλεύονται τη δεσπόζουσα θέση που κατέχουν;

Απάντηση του κ. Van Miert εξ ονόματος της Επιτροπής

(2 Δεκεμβρίου 1998)

Η Επιτροπή δεν έχει λάβει καταγγελίες από ιρλανδούς αγρότες ή άλλα ενδιαφερόμενα μέρη όσον αφορά κατάχρηση ενδεχόμενης δεσπόζουσας θέσης από φορείς μεταποίησης ή λιανικής πώλησης.

Ωστόσο, η Επιτροπή πληροφορήθηκε ότι η ιρλανδική κυβέρνηση ανακοίνωσε την πρόθεσή της να πραγματοποιήσει έρευνα για τις πρακτικές τιμολόγησης των φορέων μεταποίησης και λιανικής πώλησης.
ΓΡΑΠΤΗ ΕΡΩΤΗΣΗ P-3227/98

υποβολή: David Martin (PSE) προς την Επιτροπή

(19 Οκτωβρίου 1998)

Θέμα: Χρησιμοποίηση μπαμπουίνων στην έρευνα για μεταμοσχεύσεις οργάνων

Γνωρίζει η Επιτροπή ότι στο Ηνωμένο Βασίλειο χρησιμοποιούνται άγριοι μπαμπουίνοι για έρευνες που αφορούν τη μεταμόσχευση οργάνων από ζώα στον άνθρωπο; Πιστεύει η Επιτροπή ότι αυτή η πρακτική είναι συμβατή με το άρθρο 7(3), 2ο εδάφιο της Οδηγίας 86/609/ΕΟΚ;(1)

Απάντηση της ΚαςCresson εξ ονόματος της Επιτροπής

(24 Νοεμβρίου 1998)

Η Επιτροπή γνωρίζει ότι έχουν χρησιμοποιηθεί στο Ηνωμένο Βασίλειο άγριοι μπαμπουίνοι για ερευνητικές μεταμοσχεύσεις. Η χρήση ζώων για ερευνητικούς σκοπούς στο Ηνωμένο Βασίλειο ρυθμίζεται με τον νόμο Animal Act του 1986, σε συμφωνία με την οδηγία του Συμβουλίου 86/609/ΕΟΚ της 24 Νοεμβρίου 1986, για την προσέγγιση των νομοθετικών, κανονιστικών και διοικητικών διατάξεων των Κρατών μελών για την προστασία των ζώων που χρησιμοποιούνται για ερευνητικούς και άλλους επιστημονικούς σκοπούς(2), αποτελεί δε αρμοδιότητα των εθνικών αρχών, και όχι της Επιτροπής, η τήρηση των διατάξεων του νόμου Animal Act.

Είναι δυνατό να παραχωρηθεί παρέκκλιση για τη χρήση ζώων μη εκτρεφομένων για τον σκοπό αυτόν "σύμφωνα με όρους που καθορίζει η αρχή" (άρθρο 19.4 της οδηγίας), εναπόκειται δε στη διάκριση των αρχών των Κρατών μελών κατά πόσον ο ενδιαφερόμενος αιτιολογεί επαρκώς το γεγονός ότι " πειράματα με ζώα προηγουμένως ελεύθερα στη φύση εκτελούνται μόνον εφόσον πειράματα με άλλα ζώα δεν επαρκούν για τους σκοπούς του πειράματος" (άρθρο 7.3, δεύτερο εδάφιο).

(1) ΕΕ L 358 της 18.12.1986, σελ. 1.

(2) ΕΕ L 358 της 18.12.1986.
ΓΡΑΠΤΗ ΕΡΩΤΗΣΗ P-2908/98

υποβολή: Edith Müller (V) προς την Επιτροπή

(18 Σεπτεμβρίου 1998)

Θέμα: Κατάργηση της Οδηγίας 85/337/ΕΟΚ σχετικά με την εκτίμηση περιβαλλοντικών επιπτώσεων σε τμήμα του εδάφους κράτους μέλους.

Στην απάντησή της στη γραπτή ερώτηση Ρ-2070/95(1) η Επιτροπή διαπιστώνει ότι η συνθήκη για τη γερμανική επανένωση προβλέπει ότι σχέδια ορυχείων των οποίων οι διαδικασίες έγκρισης είχαν αρχίσει πριν από τις 3 Οκτωβρίου 1990 απαλλάσσονται από υποχρέωση εκτίμησης περιβαλλοντικών επιπτώσεων και ότι αυτή η ρύθμιση βρίσκεται σε αντίθεση με την Οδηγία 85/337/EOK(2). Η Επιτροπή πληροφορεί ακόμα ότι έχουν αρχίσει επίσημες ενέργειες κατά της Γερμανίας.

1. Τι μορφής είναι οι ενέργειες που έχουν αναληφθεί κατά της Γερμανίας;

2. Ποιο είναι το στάδιο της διαδικασίας και πως προβλέπεται να εξελιχθεί, κυρίως σε σχέση με την περίπτωση του ανοιχτού ορυχείου Heuersdorf;

3. Τι χρονικό διάστημα υπολογίζεται να καλύψει η διαδικασία;

4. Τι μέτρα θα λάβει η Επιτροπή εάν η Γερμανία δεν συμμορφωθεί εγκαίρως με τις απαιτήσεις;

5. Γνωρίζει η Επιτροπή παρόμοιες περιπτώσεις και ποια υπήρξε η εξέλιξή τους;

Απάντηση της κας Bjerregaard εξ ονόματος Επιτροπής

(23 Οκτωβρίου 1998)

Όπως αναφέρεται στη γραπτή ερώτηση P-2070/95 της κας Schroedter(3), η Επιτροπή είναι της γνώμης ότι η γερμανική νομοθεσία δεν συμμορφώνεται προς την οδηγία του Συμβουλίου 85/337/ΕΟΚ της 27ης Ιουνίου 1985 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον όσον αφορά μεταξύ άλλων την μεταβατική ρήτρα που θέσπισε η γερμανική νομοθεσία για την μεταφορά της οδηγίας. Η Επιτροπή κίνησε ως εκ τούτου διαδικασία παράβασης κατά της Γερμανίας το 1992. Η Επιτροπή έφερε την υπόθεση ενώπιον του Δικαστηρίου στις 20 Σεπτεμβρίου 1995. Το Δικαστήριο δεν έχει ακόμη λάβει απόφαση.

Δεδομένου ότι η υπόθεση εκκρεμεί ακόμη η Επιτροπή δεν διαθέτει περαιτέρω πληροφορίες σχετικά με το θέμα.

Εάν το Δικαστήριο διαπιστώσει ότι η Γερμανία έχει παραβεί την υποχρέωσή της βάσει της οδηγίας 85/337/ΕΟΚ, τότε θα πρέπει να λάβει σύμφωνα με το άρθρο 171 της συνθήκης ΕΚ τα απαραίτητα μέτρα για να συμμορφωθεί με την απόφαση του Δικαστηρίου.

Η Επιτροπή δεν γνωρίζει άλλες περιπτώσεις όπου η εθνική νομοθεσία προβλέπει μεταβατικά νομοθετικά μέτρα των κρατών μελών σε σχέση με την εφαρμογή της οδηγίας 85/337/ΕΟΚ.

(1) ΕΕ C 273 της 18.10.1995, σελ. 52.

(2) ΕΕ L 175 της 5.7.1985. σελ, 40.

(3) ΕΕ C 273 της 18.10.1995.
ΓΡΑΠΤΗ ΕΡΩΤΗΣΗ E-2869/98

υποβολή: Richard Corbett (PSE) προς την Επιτροπή

(28 Σεπτεμβρίου 1998)

Θέμα: Διατήρηση των περιοχών που προστατεύονται από την οδηγία περί οικοτόπων

Θεωρεί η Επιτροπή ότι η αναβάθμιση ενός δρόμουο οποιος διέρχεται μέσω μιας περιοχής προστατευόμενης από την οδηγία 92/43/ΕΟΚ(1)περί οικοτόπων, ώστε να καταστεί δυνατή για πρώτη φορά η κυκλοφορία στον εν λόγω δρόμο μεγάλων φορτηγών οχημάτων βάρους 40 τόνων, συνιστά εξέλιξη εις βάρος της οικολογικής ακεραιότητας της περιοχής και συνεπώς καθιστα αναγκαία την εκτίμηση του περιβαλλοντικού αντίκτυπου, σύμφωνα με τα προβλεπόμενα από την προειρημένη οδηγία;

(1) ΕΕ L 206 της 22.7.1992, σελ. 7.

Κοινή απάντηση

του κας Bjerregaard εξ ονόματος της Επιτροπής

στις γραπτές ερωτήσεις E-2868/98 και E-2869/98

(10 Νοεμβρίου 1998)

Σύμφωνα με το άρθρο 6 παράγραφος (3) της οδηγίας 92/43/EOK για τη διατήρηση των φυσικών οικοτόπων και της άγριας πανίδας και χλωρίδας (οδηγία για τα ενδιαιτήματα) "κάθε σχέδιο, μη άμεσα συνδεόμενο ή αναγκαίο για τη διαχείριση του τόπου, το οποίο όμως είναι δυνατόν να επηρεάζει σημαντικά τον εν λόγω τόπο, καθεαυτό ή από κοινού με άλλα σχέδια, εκτιμάται δεόντως ως προς τις επιπτώσεις του στον τόπο, λαμβανομένων υπόψη των στόχων διατήρησής του".

Μόνο το Δικαστήριο μπορεί να παράσχει οριστική ερμηνεία ως προς το εάν ενέργειες του είδους που αναφέρει το αξιότιμο μέλος πρέπει να εκτιμώνται βάσει της ανωτέρω διάταξης. Είναι ωστόσο εμφανές από τη διατύπωση της διάταξης ότι, για να καταστεί αναγκαίο να υποβληθούν σε εκτίμηση, θα πρέπει τουλάχιστον να υφίσταται κάποια πιθανότητα για σημαντικές επιπτώσεις από τις εν λόγω ενέργειες. Ενέργειες όπως η τοποθέτηση σημάτων ή η αύξηση της επιτρεπόμενης χωρητικότητας των οχημάτων χρηστών οι οποίες ενδεχομένως αυξήσουν την ένταση χρήσης ενός υφιστάμενου δρόμου δεν θα απαιτούσαν, κατά την άποψη της Επιτροπής, αυτομάτως εκτίμηση. Η σχετική απόφαση πρέπει να εξαρτάται από τις συγκεκριμένες συνθήκες στην εκάστοτε προστατευόμενη περιοχή.
ΓΡΑΠΤΗ ΕΡΩΤΗΣΗ E-3033/98

υποβολή: Gianfranco Dell'Alba (ARE) προς την Επιτροπή

(8 Οκτωβρίου 1998)

Θέμα: Καταγγελίες της Alitalia για την λήψη υπηρεσιακών αποφάσεων βάσει ιδιωτικών συμφερόντων, στην υπόθεση Malpensa

Έχοντας υπόψη ότι στις 20 Σεπτεμβρίου 1998, η Alitalia δημοσίευσε σε ορισμένες ιταλικές εφημερίδες πληρωμένη καταχώρηση με τίτλο "Για να μην ανοίξει το Malpensa ορισμένοι κάνουν τα πάντα", στην οποία, μεταξύ άλλων, περιέχεται ο ισχυρισμός ότι "υπό την πίεση των οικονομικών συμφερόντων ορισμένων διεθνών εταιρειών, γίνεται προσπάθεια να ακυρωθούν τα πάντα";

Οι επικρίσεις της Alitalia αφορούν προφανώς την απόφαση της Επιτροπής, η οποία έκρινε παράνομο, βάσει του κοινοτικού δικαίου, το διάταγμα Burlando; υποστηρίζει η Alitalia ότι η Επιτροπή ενήργησε παράνομα (... κάνουν τα πάντα) με σκοπό να υπερασπισθεί "τα οικονομικά συμφέροντα ορισμένων διεθνών εταιρειών";

Τί προτίθεται να πράξει η Επιτροπή για την αντιμετώπιση, και από δικαστική άποψη, των ανωτέρω ισχυρισμών, οι οποίοι επιτρέπουν να υποθέσουμε ότι η απόφαση της Επιτροπής όσον αφορά την υπόθεση Malpensa, καθορίσθηκε από ιδιωτικά συμφέροντα και ότι βαρύνεται και με άλλες παράνομες πράξεις, όπως υπεξαίρεση κλπ.;

Απάντηση του κ. Kinnock εξ ονόματος της Επιτροπής

(26 Νοεμβρίου 1998)

Στην απόφασή της της 16ης Σεπτεμβρίου 1998, η Επιτροπή διατύπωσε τα σημαντικά θέματα πρόκλησης διακρίσεων και έλλειψης αναλογικότητας που δημιουργούσαν οι κανόνες κατανομής της εναέριας κυκλοφορίας τους οποίους επεχείρησε να χρησιμοποιήσει η ιταλική κυβέρνηση. Η απόφαση αυτή βασιζόταν στο άρθρο 8 του κανονισμού (ΕΟΚ) 2408/92 του Συμβουλίου της 23ης Ιουλίου 1992 για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών(1). Η παρέμβαση της Επιτροπής στην υπόθεση Malpensa είχε αποκλειστικά ως κίνητρο την ανάγκη να διασφαλιστεί η τήρηση της κοινοτικής νομοθεσίας. Αυτή η αρχή εφαρμόζεται από την Επιτροπή πάντοτε και σε κάθε περίπτωση. Αστήρικτοι ισχυρισμοί δεν θα παρεμποδίζουν την Επιτροπή να εκτελέσει αυτό το καθήκον.

(1) ΕΕ L 240 της 24.8.1992.
ΓΡΑΠΤΗ ΕΡΩΤΗΣΗ E-3191/98

υποβολή: Arthur Newens (PSE) προς την Επιτροπή

(27 Οκτωβρίου 1998)

Θέμα: Κοινοτική βοήθεια προς τα κράτη της πρώην ΕΣΣΔ

Μπορεί η Επιτροπή να μας αναφέρει το συνολικό ύψος της κοινοτικής βοήθειας που χορηγήθηκε ετησίως στο κάθε ένα από τα κράτη μέλη της πρώην ΕΣΣΔ αφότου διαλύθηκε η Σοβιετική Ένωση, καθώς και το είδος της βοήθειας που έχει χορηγηθεί;